钦定古今图书集成/明伦汇编/官常典/第194卷 > 江湛
## 钦定古今图书集成/明伦汇编/官常典/第194卷 > 江湛

按《宋书》本传，“湛字徽渊，济阳考城人，湘州刺史夷子
也。居丧以孝闻。爱好文义，喜弹棋鼓琴，兼明算术。初
为著作佐郎，迁彭城王义康司徒行参军，南谯王义
宣左军功曹，复为义康司徒主簿，太子中舍人。司空
檀道济为子求湛妹婚，不许。义康有命，又不从。时人
重其立志。义康欲引与日夕，湛固求外出，乃以为武”
陵内史。还为司徒从事中郎，迁太子中庶子，尚书吏
部郎。随王诞为北中郎将、南徐州刺史，以湛为长史、
南东海太守，政事委之。元嘉二十五年，征为侍中，任
以机密。领本州大中正，迁左卫将军。时改选学职，以
太尉江夏王义恭领国子祭酒，湛及侍中何攸之领
博士。二十七年，转吏部尚书。家甚贫约，不营财利，饷
馈盈门，一无所受，无兼衣馀食。尝为上所召，值澣衣
称疾，经日衣成然后赴。牛饿，驭人求草，湛良久曰：“可
与饮。”在选职颇有刻核之讥，而公平无私，不受请谒，
论者以此称焉。上大举北伐，举朝以为不可，唯湛赞
成之。索虏至瓜步，领军将军刘遵考率军出江上，以
湛兼领军，军事处分一以委焉。虏遣使求婚，上召太
子劭以下集议，众并谓宜许。湛曰：“戎狄无信，许之无
益。”劭怒谓湛曰：“今三王在厄，讵宜苟执异议！”声色甚
厉。坐散俱出，劭使班剑及左右推之，殆将侧倒。劭又
谓上曰：“北伐败辱，数州沦破，独有斩江湛可以谢天
下。”上曰：“北伐自我意，江湛但不异耳。”劭后燕集，未尝
命湛。常谓上曰：“江湛佞人，不宜亲也。”上乃为劭长子
伟之娉湛第三女，欲以和之。上将废劭，使湛具诏草。
劭之入弑也，湛直上省，闻叫噪之声，乃匿傍小屋中。
劭遣收之，舍吏绐云：“不在此。”兵士即杀舍吏乃得湛。
湛据窗受害，意色不挠，时年四十六。湛五子，恁、恕、愻、
法寿，皆见杀。初，湛家数见怪异，未败，少日所眠床忽
有数升血。世祖即位，追赠左光禄大夫、开府仪同三
司，加散骑常侍。本官如故。谥曰“忠简公。”